Vier vroue met leeudele betrapArgieffoto: popista.com WAARSKUWING: Die foto’s onderaan die berig is grafies van aard en kan kinders en sensitiewe lesers ontstel. Vier vroue is vandeesweek in Limpopo in hegtenis geneem nadat liggaamsdele van leeus in hul besit gevind is. Lt.kol. Moatshe Ngoepe, provinsiale polisiewoordvoerder, het gesê die vroue, tussen 29 en 48 jaar oud, is Woensdagaand tydens ŉ intelligensiegedrewe-operasie buite Burgersfort in hegtenis geneem. “Die vroue, onderskeidelik van Venda, Lebowakgomo, Phalaborwa en Tubatse, is omstreeks 21:00 in Praktiseer vir die besit van liggaamsdele van twee leeus in hegtenis geneem,” het Ngoepe gesê. Die polisie het twee leeus se koppe, agt pote en twee leeuvelle in die vroue se besit gevind en daarop beslag gelê. Volgens Ngoepe is die oorsprong van die dele onbekend, asook waarvoor dit bedoel is. Die vroue moet binnekort in die Praktiseer-landdroshof verskyn. Ngoepe het die inhegtenisneming as ŉ deurbraak beskou te midde van ŉ vlaag voorvalle waar verskeie leeus in die provinsie vir hul liggaamsdele doodgemaak is. Die leeuslagtings hou moontlik verband met die plaaslike moetie-mark. Lees meer hier.